Hrvatski jezik (21. svibnja 2020.)

**Monodrama – Ivana Marinić: *Želim vratiti ljubav***

ROK ZA IZVRŠAVANJE ZADATKA: ponedjeljak (25. 5.), do 12 sati

Zadatak i upute za rad:

* U današnjem zadatku upoznat ćete se s jednom posebnom književnom vrstom koja pripada književnom rodu drami, a zove se monodrama.
* Monodrama *Želim vratiti* *ljubav* ne nalazi se u vašoj čitanci, nego vam u objavi prilažem njezin tekst na fotografijama.

1. Budući da ta monodrama progovara o obitelji i obiteljskim odnosima i problemima, prije nego što je pročitate, razmislit ćete i sami o tome što to čini jednu obitelj sretnom. U nekoliko ćete rečenica u svojoj bilježnici iznijeti svoja razmišljanja odgovarajući na pitanje *Kako zamišljaš sretnu obitelj?*.
2. Kada ste pisano iznijeli svoje misli o tom pitanju, vrijeme je da se podsjetite značenja pojmova „monolog“ i „drama“ – ta dva pojma osnovno su polazište za razumijevanje monodrame kao književne vrste. Objasnit ćete ih također u svojoj bilježnici, a možete pisati svojim riječima ili pronaći njihove definicije u pojmovniku u čitanci (ako vam treba podsjetnik).
3. Nakon toga pročitat ćete i samu monodramu te vidjeti s kakvim se problemima suočavaju članovi jedne obitelji – majka i sin – koji su jedina dramska lica ove monodrame. Osim obiteljskih odnosa, tekst monodrame progovara i o problemima tinejdžera kojega okolina ne razumije jer je „drugačiji“, a to je ujedno i razlog zbog kojega dolazi do određenih problema u obitelji.
4. Kada pročitate tekst monodrame, pronaći ćete na fotografijama i objašnjenja pojmova „monodrama“, „protagonist“ i „antagonist“ te to zapisati u svoju bilježnicu.
5. Prilažem vam i poveznicu na youtube - <https://www.youtube.com/watch?v=UwDsuodd-TE> – na kojoj možete poslušati i radioigru nastalu prema tekstu ove monodrame. Nju izvode učenici koji su s tom monodramom nastupili na Državnoj smotri Lidrano 2016. godine.

* **Učenici koji nastavu pohađaju po prilagođenom programu riješit će samo neke dijelove današnjega zadatka i to dijelove koji su objašnjeni pod 1., 3. i 4. točkom.**